ફેબ્રુઆરી ૨૦૦૮માં કેન્દ્રની યુપીએ સરકારે લોકસભાની ચુંટણી જીતવા માટે ખેડુતોની લોન માફ કરી દીધી હતી. તેનુ પરિણામ પણ ફળ્યુ. કોંગ્રેસ વધારે મજબુતાઈ સાથે સત્તામાં આવી. પરંતુ લગભર ૭૦,૦૦૦ કરોડની લોન માફ કરવા છતાં દેશમાં આજે ખેડુતોની સ્થિતી જ્યાં હતી ત્યાની ત્યાંજ છે. બીજુ તો ઠીક છે દેવાના કારણે ખેડુતોની આત્મહત્યાની સંખ્યામાં પણ ઘટાડો થયો નથી. એટલે કે ખેડુતોની આર્થિક સ્થિતીમાં કોઈ સુધારો થયો નથી. લોન માફ થવા છતા આવકના અભાવમાં ખેડુતો બીજા દેવામાં ફસાઈ ગયા. સવાલ એ પણ છે કે શું આ લોન માફીનો લાભ યોગ્ય લાભાર્થીઓ સુધી પહોંચ્યો હતો, ના.. કારણ કે બેંકમાંથી પાક ધિરાણ સહીતની લોન લેનાર મોટા ભાગના જાગીરદારો હતો. વાસ્તવમાં નાના ખેડુતો અને ખેતમજુરોને તો બેંકો લોન આપતી જ નથી. એટલે આ લોન માફીનો લાભ પણ મોટા ખેડુતો અને જમીનદારોને મળ્યો. જ્યારે સાચા લાભાર્થી એવા નાના ખેડુતો અને ખેતમજુરોને આવી કોઈ સરકારી યોજનાનો લાભ મળતો જ નથી. તો પછી આવી યોજનાઓથી કે આવા પગલાથી ખેડુતોની આર્થિક સ્થિતી ક્યાંથી સુધરવાની? આત્મહત્યા કેવી રીતે અટકવાની?